CELEX: 62020TN0579
Language: da
Date: 2020-09-21 00:00:00
Title: Sag T-579/20: Sag anlagt den 21. september 2020 — Genekam Biotechnology mod Kommissionen

30.11.2020   
            
            
               DA
            
            
               Den Europæiske Unions Tidende
            
            
               C 414/37
            
         
      Sag anlagt den 21. september 2020 — Genekam Biotechnology mod Kommissionen
      (Sag T-579/20)
      (2020/C 414/58)
      Processprog: tysk
      
         Parter
      
      
         Sagsøger: Genekam Biotechnology AG (Duisburg, Tyskland) (ved advokat S. Hertwig)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens afgørelse C(2020) 5548 final af 7. august 2020 annulleres for så vidt som der heri kræves mere end 39 827,83 EUR med tillæg af morarenter.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Dette søgsmål tilsigter en annullation af Kommissionens afgørelse C(2020) 5548 final af 7. august 2020 om opkrævning af det beløb på 119 659,55 EUR, som Genekam Biotechnology AG skylder.
      Til støtte for søgsmålet har sagsøgeren anført følgende anbringender.
      
                  1.
               
               
                  Første anbringende om en tilsidesættelse af traktaterne efter artikel 263, stk. 2, TEUF som følge af Europa-Kommissionens manglende aktivlegitimation.
                  
                              —
                           
                           
                              Europa-Kommissionens savner aktivlegitimation. Det fremgår af afgørelsen om tvangsfuldbyrdelse fra Europa-Kommissionen C(2020) 5548 final af 7. august 2020 og af bilag II, del B, afsnit 2, II.19.3 i aftalen om tilskud, at Kommissionen handler på vegne af deltagergarantifonden eller som dennes »executive agent«. Europa-Kommissionen er således ikke selv indehaver af det krav, der kan tvangsfuldbyrdes, og er dermed heller ikke berettiget til at kræve en betaling til denne institution.
                           
                        
            
                  2.
               
               
                  Andet anbringende om en tilsidesættelse af traktaterne efter artikel 263 TEUF som følge af en tilsidesættelse af princippet om lovmæssig forvaltning
                  
                              —
                           
                           
                              Garantifonden råder ikke over en skønsbeføjelse til at udstede den omtvistede afgørelse om tvangsfuldbyrdelse. Artikel 299 TEUF giver således evt. Kommissionen beføjelse, men ikke garantifonden, til at handle ved en eksigibel afgørelse. Desuden udgør artikel 299 TEUF ikke i sig selv et tilstrækkeligt hjemmelsgrundlag for vedtagelsen af eksigible afgørelser. Beføjelsen for de pågældende organer til at vedtage sådanne retsakter skal således følge af andre bestemmelser.
                           
                        
            
                  3.
               
               
                  Tredje anbringende om en tilsidesættelse af traktaterne efter artikel 263, stk. 2, TEUF som følge af et manglende krav på tilbagebetaling i henhold til bilag II, del B, afsnit 2, II.20 i aftalen om tilskud
                  
                              —
                           
                           
                              Kommissionen var efter bestemmelserne i aftalen om tilskud ikke berettiget til at kræve de af sagsøgeren angivne udgifter for det første projektår tilbagebetalt. Disse omkostninger var således støtteberettigede og skulle dermed anerkendes.
                           
                        
                              —
                           
                           
                              Herover for kan det heller ikke indvendes, at sagsøgeren efter sin udtræden af FIBROGELNET-Projektet ikke har krav på godtgørelse af sine omkostninger, da sagsøgerens deltagelse i FIBROGELNET-Projektet er ikke blevet gyldigt afsluttet på grund af omfattende tilsidesættelser af procedurebestemmelserne for en støttemodtagers udtræden af konsortiet i henhold til bilag II, del B, afsnit 2, II.35 ff., og koordinatoren havde allerede før den angivelige udtræden af projektet på ny bekræftet over for sagsøgeren, at omkostningerne var støtteberettigede i henhold til bilag II, del B, afsnit 2, II.14, i aftalen om tilskud. Sagsøgeren kunne dermed forlade sig på, at modtagelsen af godtgørelsen var retmæssig.